**INVINGE-MA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎNVINGE-MĂ

În jurul meu totul e haos.

Mă mişc brownian, fără rost.

Nici un gând nu-mi mai dă adăpost

Şi aş vrea un minut de repaos.

Să uit că există un ieri.

Un azi şi un mâine incert.

Am fost cotropit de deşert,

De-o gintă de zei efemeri.

Şi-atâta pustiu cât e-n mine

Doar tu ai putea să-l mai stingi.

Învinge-mă. Vreau să mă-nvingi

Cu clipe de ochii tăi pline!